Stropers gesoek wat leeus vergiftig, vermink | Netwerk24
Deur Isabel Venter 21 November 2019 22:18
Die polisie in Limpopo soek na die stropers wat vyf leeus vergiftig en vermink het.
Die leeus is op ’n private plaas naby Northam in die Waterberg-distrik van Limpopo ontdek.
Volgens brig. Motlafela Mojapelo, provinsiale polisiewoordvoerder, is die diere se verminkte karkasse Woensdag omstreeks 08:00 gevind.
Sommige van die karkasse was onthoof, terwyl ander se pote verwyder is. Van die leeus se tande is ook uit hul skedels geruk.
Mojapelo sê ’n onbekende aantal stropers het ’n heiningdraad op die plaas geknip om toegang tot die leeus te verkry.
Die leeus is vergiftig deurdat groot hoeveelhede gif op hoendervleis gegooi is. Hulle is daarna vermink.
Mojapelo het ’n beroep gedoen op die publiek om die polisie te help met die ondersoek en na vore te kom indien hulle enige inligting oor die voorval het.
’n Spesiale taakspan is reeds aangestel om die jongste geval van leeustropery te ondersoek.
Meer oor: Limpopo | Vermind | Leeus Vergiftig
Egpaar se vier ‘leeukinders’ vergiftig
Leeus vergiftig, vermink in Noordwes